दुष्कर्म के आरोपी बेटे को दस साल और सहयोगी मां को 7 साल की जेल
नशीली चाय पिलाकर बेटे से युवती काे दुष्कर्म कराने, शादी के लिए दबाव बनाने और जान से मारने की धमकी देने के आरोपी में प्रथम अतिरिक्त जिला एवं सत्र न्यायाधीश ममता जैन ने आरोपी युवक और उसकी मां को सश्रम कारावास व अर्थदंड से दंडित किया है।
अपर लोक अभियोजक आरएन यादव ने बताया कि 20 अगस्त 2015 को पीड़ित युवती के पिता को इलाज के लिए बुंदेलखंड मेडिकल कॉलेज में भर्ती कराया गया था। इस कारण युवती की मां, बहन और भाई अस्पताल गए थे। युवती घर में अकेली थी। इस बीच बाघराज वार्ड निवासी सविता प|ी स्व. मदनगोपाल दुबे युवती के घर आई और कुछ काम होने की बात कहकर अपने घर बुला ले गई। युवती जब उसके घर पहुंची तो यहां सविता और उसका बेटा शिवम टीवी देख रहे थे। सविता ने युवती को पहले से घर में रखी चाय पीने के लिए बोला।
युवती ने पहले मना कर दिया। लेकिन शिवम व सविता के बार-बार कहने पर उसने चाय पी ली। इससे उसे मदहोशी छाने लगी। सविता ने युवती के मदहोश होते ही टीवी की आवाज तेज कर दी और बाहर से दरवाजे लगा दिए। इसके बाद शिवम ने युवती से दुष्कर्म किया। इस संबंध में किसी को बताने पर भाई को जान से मारने की धमकी दी। 5 दिसंबर 2015 को शिवम ने युवती को घर छोड़ने का झांसा देकर तिली अस्पताल के स्टोर स्टॉक रूम में ले जाकर दुष्कर्म किया। 27 जनवरी 2016 को आरोपी शिवम उसके बड़े भाई हरिओम पिता स्व. मदनमोहन दुबे तथा मां सविता ने युवती के घर जाकर उसके माता-पिता पर युवती का शिवम से विवाह कराने दबाव बनाया। ऐसा नहीं करने पर परिवार को जान से मारने की धमकी दी गई। इस पर परिजनों ने गोपालगंज थाने की पुलिस में आरोपियों के खिलाफ एफआईआर दर्ज कराई। पुलिस ने न्यायालय में चालान पेश किया।
कोर्ट ने साक्ष्यों व गवाहों के बयानों के आधार पर अभियुक्त शिवम को धारा 376 में 10 वर्ष के सश्रम कारावास व 20 हजार रुपए अर्थदंड, धारा 506 में दो वर्ष के सश्रम कारावास व 5 हजार के अर्थदंड की सजा सुनाई। उसकी मां सविता को अपराध में सहयोग करने पर 7 वर्ष के सश्रम कारावास और 10500 रुपए अर्थदंड की सजा से दंडित किया है। अर्थदंड जमा होने पर 10 हजार रुपए प्रतिकर के रूप में पीड़ित युवती को देने के आदेश भी दिए हैं।
hin_Deva hin_Deva hin_Deva hin_Deva hin_Deva